MORGAN BACH A'I FAM 


YN YMDDYDDAN YNGHYLCH 


MYNED I AWSTRALIA. 


Tôn—Diniweidrwydd. 


Y FAM. 


Morgan bach, fy machgen anwyl, 
Ie'r bachgen bach dinam, 
Aros, rho dy glust i wrando 
Ar gynghorion dwys dy fam ; 
Paid a bod mor galon-galed, 
Paid a'm gadael wrth fy hun 
Heb na brawd, na chwaer, na ehydmar, 
Dan y tonau'n wael fy llun. 


MORGAN. 


Anwyl fam, 'rwyf yn eich caru, 
Mae fy mron yn foddfa laith 

Pan bwy'n meddwl am ffarwelio, 
A myned dros y moroedd maith, 

Ond 'rwyf wedi penderfynu, 
Mynu gwel'd y gwledydd pell, 

A myn'd draw i wlad Awstralia, 
Er cael meddu bywyd gwell. 











Y FAM. 


O! fy anwyl fachgen serchog, 
Tro'th feddyliau gwag i ffwrdd, 
Cyn y gwelot dir Awstralia, 
Geill rhyw anffawd dd'od i'th gwrdd ; 
Dichon daw rhyw aflwydd iti, 
Geill y gwynt i chwythu'n gro's, 
Geill y llong i fyn'd yn ddarnau, 
Rhwng y creigiau ganol nos. 


MORGAN. 


Gwir, fe allai i mi ddigwydd, 
Lawer o ryw droion chwith, 
Ac fe allai gyda hyny, 
Na ddo'nt i'm cyfarfod byth ; 
Geill i'm ddod yn ddyn cyfoethog, 
A chyfrifol yn y wlad, 
Ac o fendith fawr i chwithau, 
Fel bu Joseph gynt i'w dad. 


Y FAM: 


Morgan anwyl, bydd yn dawel, 
Aros yma yn dy wlad, 

Cofia'r cynghor dwys difrifol 
Gefaist gan dy dirion dad ; 

'Roet yn addaw'r amser hyny, 
Bod yn dyner wrth dy fam, 

Ac y buaset yn gofalu 

Na chawn weled unrhyw gam. 


MORGAN. 


O! fy mam, 'rwy'n cofio hyny 
Ac mi fyddaf at fy ngair, 
Nid anughofiaf fyth mo honoch, 
Pan f'wy draw yn ngwlad yr aur, 
Byddaf fyw yn fachgen sobr, 
A rhinweddol yn y wlad, 
Er mwyn cadw fy addewid, 
A wnes gynt i'm tirion dad, 


Y FAM, 


Morgan bach, pe cawn i feddu 
Aur Awstralia yn un swm, 
Yn amddifad o'th gyfeillach, 
Bydd fy nghalon fel y plwm ; 
Cofio am dy eiriau difyr, 
Cofio am y dy olwg iach, 
Cofio am y bronau sugnodd, 
Ac a fagodd Morgan bach. 


Cofio swn y traed yn cerdded 
Mor ysgafned at y drws, 
Cofio'r gofal mawr oedd genyf 
Finau am fy machgen tlws, 
A wna i mi syfrdanu, 
Heb un gobaith d'od yn well, 
Tithau, Morgan bach, yn dawel, 
Draw yn nghanol gwledydd pell. 


MORGAN. 


Anwyl fam, 'rwyf bron ymado, 
A ffarwelio â fy ngwlad, 

Deuwch gyda mi tua'r gladdfa 
I gael gweled bedd fy nhad; 





Mi orweddaf yn ei ochr, 
A rho'f gusan ar y fan, 

A rho'f ffarwel iddo'n dawel, 
Hyd nes cwyd ei lwch i'r lan. 


Y FAM. 


Morgan bach, mae'n orchwyl caled, 
I mi weled bedd dy dad, 

Ac wrth hyny'n gorfod 'madael 
A fy unig blentyn mad; 

Tori'm calon wnaf o hiraeth, 
'Nawr ar unwaith ar dy ol, 

Heb un gobaith caf dy weled, 
Morgan bach, yn dyfod 'nol. 


MORGAN. 


O ! fy anwyl fam serchocaf, 
Dacw'r capten ar y bwrdd, 
Rhaid i'm calon laith hiraethlon 
I ffarwelio a myn'd ffwrdd ; 
Cofiwch fi yn eich gweddiau 
Hwyr a boreu gyda Duw, 
Gras y nef fo'n rhan i chwithau, 
Yw'm dymuniad tra f'och byw. 

